ועדת הכלכלה, כנסת 20, פרוטוקול מספר 603, 2017-11-08 09:00

יצחק וקנין: בוקר טוב, אני מתכבד לפתוח את ישיבת ועדת הכלכלה.

יצחק וקנין: היום 8.11, י"ט חשוון התשע"ח.

יצחק וקנין: על סדר-היום: תקנות הטיס (הפעלת כלי טיס וכללי טיסה) (תיקון מס'...), התשע"ז-2017, בדבר יירוט כלי טיס.

יצחק וקנין: בבקשה.

יצחק וקנין: חבר הכנסת חטיב, ברוך בואך אלינו.

תאופיק חטיב: תודה.

תאופיק חטיב: ברוכים הנמצאים.

יצחק וקנין: מי מציג את הנושא?

<יבינה זכאי בראונר: אני אציג בקצרה.

<יבינה זכאי בראונר: עו"ד בראונר, מחלקה משפטית של רשות התעופה האזרחית.

<יבינה זכאי בראונר: אנחנו מבקשים לתקן את הפרק החמישי לתקנות ההפעלה.

<יבינה זכאי בראונר: זה פרק שעוסק ביירוט כלי טיס.

<יבינה זכאי בראונר: יירוט הוא אירוע שקורה באופן נדיר יחסית - כאשר כלי טיס אזרחי נכנס למרחב אווירי, שהוא לא אמור להיות בו, או מבצע פעולה שנראית על פניו מהמגדל חשודה, או לא מגיב להוראות בקשר, ומזניקים לאוויר מטוס קרב של הצבא, שמנסה בכל מיני סימנים - נדנוד כנפיים, נצנוץ אורות וכדומה, לרמוז לכלי הטיס האזרחי שהוא במקום שהוא לא נמצא בו, או שהוא מבצע פעולה שהוא לא אמור לבצע.

<יבינה זכאי בראונר: זה הוראות שמופיעות באמנת שיקגו, בנספחים 2 ו-11 לאמנה, מ-1944, בנושא תעופה אזרחית בין-לאומית.

<יבינה זכאי בראונר: ישראל כמובן חברה בארגון התעופה, והיא מחויבת להוראות האמנה.

<יבינה זכאי בראונר: ההוראות הללו הן בין-לאומיות, נכונות לכל העולם, ולמעשה התקנות שלנו בפרק החמישי לתקנות ההפעלה קיימות.

<יבינה זכאי בראונר: יש תקנות בנושא הזה, הן מותאמות לאמנה, אבל הן לא מדויקות בחלקן וחסרות בחלקן.

<יבינה זכאי בראונר: ולכן אנחנו מבצעים פה תהליך של עדכון, תרגום יותר מדויק, השלמות וכדומה.

<יבינה זכאי בראונר: מבחינת ציבור בעלי עניין, היה דין ודברים עם רש"ת, עם חיל האוויר, עם הצבא, עם כל המפעילים.

<יבינה זכאי בראונר: לא התקבלה אף הערה.

יצחק וקנין: לכן אף אחד לא נמצא פה.

<יבינה זכאי בראונר: נכון.

<יבינה זכאי בראונר: יש גם מכתב משר הביטחון – יש אותו לוועדה?

<יבינה זכאי בראונר: הוגש, נכון?

יצחק וקנין: כן.

<יבינה זכאי בראונר: שמסכימים לתיקון התקנות האלה.

<יבינה זכאי בראונר: היתה הערה אחת של מפעיל אווירי בשם קאל, מאוד מינורית לנוסח שקיבלנו.

<יבינה זכאי בראונר: הם ביקשו שהטבלה תהיה לא על דרך התרגום אלא על דרך ההפניה, ואתמול בערב הגיעה הערה נוספת של היועץ המשפטי של חברת אל על, שביקש ממני בשמו לומר את ההערה פה.

<יבינה זכאי בראונר: כשנגיע אליו לקריאת הנוסח, אומר אותה.

<יבינה זכאי בראונר: היא מקובלת עלינו.

<יבינה זכאי בראונר: בקשר לאישור הכנסת, אנחנו זקוקים לו משני טעמים:

<יבינה זכאי בראונר: אחד זה בשל- - - משום שסעיף 142א3 לחוק הטיס קובע שמי שפעל בניגוד לכללי טיסה דינו שנת מאסר, והטעם השני, שיש פה הוראות לטייס מפקד לפי סעיף 76ג לחוק הטיס.

יצחק וקנין: איתי, יש לך הערות?

יצחק וקנין: לא.

יצחק וקנין: אז אני מציע שנתחיל את ההקראה ונעבור סעיף-סעיף.

<יבינה זכאי בראונר: אקריא.

<איתי עצמון: בפתיח יש הערה קטנה – יש להוסיף גם את סעיף 76ג, כי הוא אחד הסעיפים המסמיכים, שמכוחו מותקנות התקנות האלה.

<יבינה זכאי בראונר: מקובל עלינו.

יצחק וקנין: אז נצביע על הסעיף, על התיקון לפתיח.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד התיקון לפתיח – פה אחד התיקון לפתיח אושר.

יצחק וקנין: הסעיף אושר, כולל התיקון.

<יבינה זכאי בראונר: תיקון תקנה 117.

<יבינה זכאי בראונר: תקנה שעוסקת בחובות טיס כלי טיס מיורט.

<יבינה זכאי בראונר: בתקנה 117 לתקנות הטיס (הפעלת כלי טיס וכללי טיסה), התשמ"ב- 1981 (להלן - התקנות העיקריות) - (1) במקום כותרת השוליים יבוא "חובות טייס מפקד של כלי טיס מיורט"; (2) ברישה, אחרי "טייס" יבוא "מפקד של"; (3) אחרי פיסקה (4) יבוא: "(5) אם כלי הטיס מצויד במערכות עקיבה אוטומטיות תלויות (ADS-B , (ADS-C יבחר את פונקציית החירום המתאימה, אם ניתן, אלא אם כן קיבל הוראה אחרת מיחידת הנת"א המתאימה.

<יבינה זכאי בראונר: נסביר במילה.

<יבינה זכאי בראונר: כרגע התקנה הקיימת מתייחס לטייס בעלמא, ואנחנו מבקשים לכתוב טייס מפקד, כי זה המונח המדויק - גם בהלימה להוראות האמנה.

<יבינה זכאי בראונר: באשר לפסקה (5), היא קיימת באמנה, אבל היא חסרה בתקנות העיקריות.

<יבינה זכאי בראונר: היא מופיעה בסעיף 2.1E בתוספת 2, בנספח 2 לאמנה.

<יבינה זכאי בראונר: היא מדברת על מערכת עקיבה אוטומטית, שהיא מערכת שמספקת מידע על כלי הטיס המיורט – על מצבו, על מיקומו, וברגע שהטייס בוחר את פונקציית החירום המתאימה, המגדל יודע שיש פה אירוע של יירוט.

<יבינה זכאי בראונר: זו הוראה שחשובה לנו, וחשובה לפי הוראות האמנה, ומבקשים להוסיף אותה.

יצחק וקנין: מי בעד סעיף 1 לתקנה 117?

יצחק וקנין: מי נגד?

יצחק וקנין: הצבעה בעד תקנה 1– פה אחד תקנה 1 אושרה.

יצחק וקנין: תקנה 1 אושרה.

יצחק וקנין: הלאה.

<יבינה זכאי בראונר: תיקון תקנה 118.

<יבינה זכאי בראונר: 2.

<יבינה זכאי בראונר: בתקנה 118 לתקנות העיקריות - (1) במקום כותרת השוליים יבוא "פעולות טייס מפקד בקבלת הוראות סותרות באלחוט"; (2) במקום "יבקש טייס" יבוא "יבקש הטייס המפקד של"; אחרי "ההוראות שניתנו לו" יבוא "באותות ראייה או באלחוט".

<יבינה זכאי בראונר: בהקשר הזה אומר את ההערה של נציג אל על, שניתנה לנו אתמול בלילה – הערה נכונה, שבה הוא אומר שבמקום המילה אלחוט יהיה נכון יותר לרשום קשר רדיו.

<יבינה זכאי בראונר: זה גם המינוח המדויק באמנה, וזה גם מופיע במקומות אחרים בתקנות ההפעלה, כדי שתהיה התאמה.

<יבינה זכאי בראונר: זו הערה שמקובלת עלינו, ואם אפשר בבקשה, אדוני, שהוועדה תאפשר להחליף בכל הפרק הזה את המילה אלחוט במילים הללו.

<איתי עצמון: זה רק שינוי מינוח.

<יבינה זכאי בראונר: נכון, במילים קשר רדיו, וזה נכון לכל הפרק, לפרק החמישי שכולל בסך הכול חמש תקנות.

<איתי עצמון: אם זה המונח המקצועי הנכון, אין מניעה, אני חושב.

יצחק וקנין: נאשר את סעיף 2, כולל תיקון המינוח, כפי שאמרתם – יהיה כתוב קשר רדיו, ובכל שאר הפרק באותו מינוח.

יצחק וקנין: זה משתנה מאלחוטי לקשר רדיו.

יצחק וקנין: מי בעד התקנה 118.

יצחק וקנין: 2, כולל התיקון?

יצחק וקנין: מי נגד?

יצחק וקנין: הצבעה בעד תקנה 2– פה אחד תקנה 2 אושרה.

יצחק וקנין: 118.

יצחק וקנין: 2.

יצחק וקנין: אושר.

יצחק וקנין: הלאה.

<יבינה זכאי בראונר: תיקון תקנה 120.

<יבינה זכאי בראונר: בתקנה 120 לתקנות העיקריות - בכותרת השוליים, בסופה יבוא "אווירית"; ברישה, אחרי "הפעלה" יבוא "אווירית"; (3) במקום פסקה (1), יבוא: "(1) "יכלול בספר העזר למבצעים נהלים לשעת חירום במקרה של יירוט, לרבות לפי פרק זה ותקנה 121 הקשורות ליירוט כלי טיס".

<יבינה זכאי בראונר: אומר במילה – התקנה עוסקת בחובות שחלות על בעל רשיון הפעלה אווירית – בהקשר הזה של היירוט, והוא צריך לרשום נהלים מסודרים, שצריכים אגב להיות בתוך כלי הטיס בעת הפעלה.

<יבינה זכאי בראונר: הוא צריך לרשום נהלים מסודרים בנושא יירוט בסע"מ שלו – ספר העזר למבצעים.

<יבינה זכאי בראונר: הוא צריך להדריך את אנשיו.

<יבינה זכאי בראונר: אנחנו מבקשים לדייק פה שזה חל על מפעיל בעל רשיון הפעלה אווירית.

יצחק וקנין: אין הערות.

יצחק וקנין: מצביעים על 120.

יצחק וקנין: 3.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד תקנה 3 – פה אחד תקנה 3 אושרה.

יצחק וקנין: סעיף 3 אושר.

יצחק וקנין: 121. 4.

<יבינה זכאי בראונר: אומר מילה על 121, שאותה אנחנו מבקשים למחוק ולהחליף.

<יבינה זכאי בראונר: תקנה 121, שנמצאת היום בתקנות ההפעלה, מדברת על אותות שניתנים מכלי טיס מיירט ואותות שניתנים מכלי טיס מיורט.

<יבינה זכאי בראונר: מדובר בתרגום של טבלה שנמצאת באמנה, תרגום לא מדויק, לא מעודכן.

<יבינה זכאי בראונר: הרבה שנים שלא עדכנו את הטבלה הזו.

<יבינה זכאי בראונר: האמנה בינתיים התקדמה עם דברים שונים ורבים שהיתוספו בה.

<יבינה זכאי בראונר: אנחנו עשינו חשיבה.

<יבינה זכאי בראונר: בהקשר הזה ניתנה הערה של חברת קאל.

<יבינה זכאי בראונר: חשבנו בהתחלה לתרגם באופן יותר נכון, מדויק ושלם, ובסוף חזרנו בנו, ואנו רוצים להפנות להוראות האמנה.

<יבינה זכאי בראונר: בהקשר הספציפי הזה של הטבלאות, זה יפורסם גם בפמ"ת – בפרסומי המידע התעופתי, שמתפרסמים חינם ופומבי באתר רת"א.

<איתי עצמון: כלומר לא תהיה בעיה של נגישות למידע הזה, גם אם הטבלה הזאת עכשיו לא תהיה כלולה בתקנות.

<יבינה זכאי בראונר: נכון.

<יבינה זכאי בראונר: כלומר אנחנו מקבלים את ההערה של קאל.

<יבינה זכאי בראונר: אם כך החלפת תקנה 121 והוספת תקנות 121א ו-121ב.

<יבינה זכאי בראונר: במקום תקנה 121 לתקנות העיקריות יבוא: "אותות ליירוט כלי טיס.

<יבינה זכאי בראונר: 121.

<יבינה זכאי בראונר: האותות שנותן כלי טיס מיירט או אלה שנותן כלי טיס מיורט ותגובות כלי הטיס המיורט או המיירט בהתאמה, יהיו כמפורט בטבלה 2 לתוספת 1 לנספח 2 לאמנה; הטבלה כאמור תפורסם בנוהל ENR - - -

<איתי עצמון: זו תוספת שאת מוסיפה.

<איתי עצמון: למי מה שאמרת, הטבלאות האלה יפורסמו בפרסומי המידע התעופתי, ולפיכך יהיו נגישות לטייסים ולמפעילים, אז יהיה צריך להוסיף את ההוראה הזאת.

<יבינה זכאי בראונר: נכון.

<יבינה זכאי בראונר: אז אני מקריאה את התוספת, שהתקבלה אגב בעקבות הערה של איתי - הטבלה כאמור תפורסם בנוהל 1.12 ENR בפרסומי המידע התעופתי.

יצחק וקנין: יש הערות?

יצחק וקנין: אין הערות.

יצחק וקנין: אני מציע, שתקראי פסקה-פסקה ונאשר אותה.

יצחק וקנין: 121(א) – מי בעד?

יצחק וקנין: מי נגד?

יצחק וקנין: הצבעה בעד פסקה 121(א) – פה אחד פסקה 121(א) אושרה.

יצחק וקנין: מאשרים.

<איתי עצמון: למעשה הסימון א שם מיותר.

<איתי עצמון: זו תקנה 121, כי אין עוד תקנות משנה.

יצחק וקנין: אז אנחנו מאשרים, כולל התיקון.

יצחק וקנין: 121א.

יצחק וקנין: תקשורת רדיו ביירוט.

<יבינה זכאי בראונר: 121א.

<יבינה זכאי בראונר: (א) נוצר קשר רדיו במהלך היירוט בין כלי הטיס המיירט לכלי הטיס המיורט, אך התקשורת בשפה משותפת לשני כלי הטיס אינה אפשרית, הטייסים של שני כלי הטיס ינסו להעביר ולאשר הוראות ומידע חיוני נוסף באמצעות הביטויים המפורטים בטבלה A2-1 לסעיף 3 לתוספת 2 לנספח 2 לאמנה; כל שידור רדיו כאמור יבוצע פעמיים.

<יבינה זכאי בראונר: (ב) טבלה A2-1 האמורה תפורסם בנוהל 1.12 ENR בפרק EN-ROUTE ENR בפמ"ת הבין-לאומי.

<איתי עצמון: אני חושב שאין המונח פמ"ת בין-לאומי בתקנות העיקריות, ובהלימה גם להוראות חוק הטיס, אני מציע למחוק את המילים הבין-לאומי ולהשאיר בפמ"ת, שאלה פרסומי המידע התעופתי.

<יבינה זכאי בראונר: מקובל עלינו.

<יבינה זכאי בראונר: וגם המילים בפרק EN-ROUTE ENR הן מיותרות, כי נוהל ENR 1.12, האזכור הזה בפמ"ת הוא מספיק.

<יבינה זכאי בראונר: זה כמו ב-121.

יצחק וקנין: אוקיי.

יצחק וקנין: אז אנחנו מצביעים על 121א כולל התיקון שהציע איתי.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד סעיף 121א – פה אחד סעיף 121א אושר.

יצחק וקנין: אושר, כולל התיקון.

יצחק וקנין: 121ב.

<יבינה זכאי בראונר: חובות יחידת נת"א.

<יבינה זכאי בראונר: זו תקנה חדשה, שאנחנו מבקשים להוסיף.

<איתי עצמון: תוכלי להזכיר מהי יחידת נת"א בהקשר הזה?

<אלי אלוק: יחידת נת"א היא יחידת ניהול תעבורה אווירית.

<אלי אלוק: מדובר למעשה בחובות של יחידת נת"א, היחידה שמדברת עם המטוסים.

<אלי אלוק: כפי שתראו בתקנה, הם עושים מספר פעולות בעת יירוט.

<אלי אלוק: כלומר חוץ מהטייס, יש לנו עוד מישהו על הקרקע, שגם צריך לעשות משהו.

<יבינה זכאי בראונר: תקנה שמקבילה לסעיף 2.24(2) בנספח 11 לאמנה.

<יבינה זכאי בראונר: יש לה שני חלקים: יחידת נת"א שמנהלת את אירוע היירוט במרחב שלה, ויחידת נת"א שאירוע היירוט עובר למרחב אווירי סמוך - מה חובותיה.

<יבינה זכאי בראונר: חובות יחידת נת"א.

<יבינה זכאי בראונר: 121ב (א) נודע ליחידת נת"א על כלי טיס מיורט במרחב אווירי שהיא אחראית למתן שירותי נת"א בו, תנקוט בצעדים הבאים, לפי הנסיבות - (1) תנסה ליצור קשר דו – כיווני עם כלי הטיס המיורט בכל אמצעי זמין, כולל תדר חירום 121.5 מג"ה, אלא אם כן קשר כזה כבר קיים; (2) תודיע לטייס של כלי הטיס המיורט על היירוט; (3) תיצור קשר עם יחידת בקרת היירוט שלה קשר דו- כיווני עם כלי הטיס המיירט ותספק לה מידע זמין המצוי ברשותה בנוגע לכלי הטיס המיורט; (4) תעביר הודעות בין כלי הטיס המיירט או יחידת בקרת היירוט לבין כלי הטיס המיורט, לפי הצורך; (5) תנקוט בכל האמצעים כדי לשמור על בטיחות כלי הטיס המיורט, בתיאום עם יחידת בקרת היירוט; (6) תעדכן את יחידות הנת"א המספקות שירותים במרחבי פיקוח תעופתיים סמוכים, אם נראה שכלי הטיס סטו מאותם מרחבי פיקוח תעופתיים סמוכים או אליהם.

יצחק וקנין: עד כאן.

יצחק וקנין: אני מציע שעד לפה, ותסבירו את הסעיף.

<יבינה זכאי בראונר: בעצם מדובר על חובות שחלות על יחידת נת"א, לפי האמנה.

<יבינה זכאי בראונר: יחידת הנת"א כאמור, מדובר ביחידה שמנהלת את אירוע היירוט מהקרקע, ממגדל הפיקוח.

<יבינה זכאי בראונר: יש לה חובות שונות, בין היתר לנסות לייצר קשר עם הכלי המיורט וגם עם הכלי המיירט, לנסות לתדרך את הטייסים – מה לעשות, כיצד לעשות, העברת הודעות.

<יבינה זכאי בראונר: נכון להיום, בשיחה שלנו עם סמנכ"ל רש"ת נכון לאתמול, יש נהלים מסודרים בעניין הזה, בספר העזר למבצעים של רש"ת.

<יבינה זכאי בראונר: הם פועלים כבר היום בהתאם להוראות האמנה, כך שאין שום שינוי בפרקטיקה מול התקנה החדשה.

יצחק וקנין: אוקיי.

יצחק וקנין: אין הערות, אני מבין, לסעיף הזה, אז נצביע על 121ב, תקנת משנה (א), עד סעיף קטן (ב).

יצחק וקנין: הצבעה בעד סעיף 121ב(א)– פה אחד סעיף 121ב(א) אושר.

יצחק וקנין: אושר.

יצחק וקנין: (ב), הלאה.

<יבינה זכאי בראונר: (ב) נודע ליחידת נת"א על כלי טיס מיורט במרחב אווירי שבו היא אינה אחראית למתן שירותי נת"א, תנקוט בצעדים הבאים, לפי הנסיבות - (1) תודיע ליחידת הנת"א הנותנת שירותי נת"א במרחב האווירי שבו מתרחש היירוט, על אירוע היירוט, תספק לה את כל המידע הזמין שיש ברשותה הנוגע לעניין שיכול לסייע בזיהוי כלי הטיס, ותבקש ממנה לנקוט בכל הפעולות הנדרשות כמפורט בתקנת משנה (א); (2) תעביר הודעות בין כלי הטיס המיורט לבין יחידת הנת"א המתאימה, יחידת בקרת היירוט, או כלי הטיס המיירט; (ג) בתקנה זו, "יחידת בקרת היירוט" – יחידת הפיקוח האווירי הצבאית שבמרחב האווירי שעליו היא מופקדת מתרחש אירוע היירוט.

<יבינה זכאי בראונר: נסביר.

<יבינה זכאי בראונר: הרבה פעמים האירוע של יירוט – המטוסים בעצם מתקדמים באוויר – הם לא עומדים.

<יבינה זכאי בראונר: לכן אירוע היירוט יכול להיות במרחב אווירי ששולטת עליו יחידת בקרה אווירית צפון, ולפתע פתאום זה הגיע לאחריות של יחידת בקרה אווירית דרום.

<יבינה זכאי בראונר: בכל מקרה, יש מידע רב שיש בידי יחידת הנת"א הראשונה, שטיפלה באירוע לראשונה, שצריכה להעבירו ליחידת הבקרה שמטפלת כרגע, כי האירוע עבר כאמור.

<יבינה זכאי בראונר: יחידות הבקרה הצבאיות בדרך כלל, ברוב המקרים, ינהלו את האירועים האלה, כי יש גם לזכור שיש פה כלי טיס צבאי בתמונה, שהוא הכלי המיירט.

<יבינה זכאי בראונר: כאמור יש לנו מכתב מהיועץ המשפטי של חיל האוויר ומשר הביטחון לגבי הסכמה על כך.

יצחק וקנין: אוקיי.

יצחק וקנין: יש הערות?

יצחק וקנין: לא.

יצחק וקנין: נצביע על 121ב, סעיפים קטנים (ב) ו-(ג) שהקראת, כפי שהנוסח שהוקרא.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד סעיף 121ב(ב) ו-(ג) – פה אחד סעיף 121ב(ב) ו-(ג) אושר.

יצחק וקנין: אושר.

יצחק וקנין: 5.

יצחק וקנין: תחילה.

<יבינה זכאי בראונר: 5.

<יבינה זכאי בראונר: תחילה.

<יבינה זכאי בראונר: תחילתן של תקנות אלה, שלושים ימים לאחר פרסומן.

<יבינה זכאי בראונר: יש כאן הערה קטנה לנוסח – מיום.

<יבינה זכאי בראונר: נתקן את זה.

יצחק וקנין: מי בעד סעיף 5 – תחילתן של תקנות?

יצחק וקנין: מי נגד?

יצחק וקנין: הצבעה בעד סעיף 5 – פה אחד סעיף 5 אושר.

יצחק וקנין: אושר.

יצחק וקנין: אנחנו יכולים לומר לכם שישו ושמחו.

יצחק וקנין: סיימנו.

יצחק וקנין: תודה לצוות הבכיר של ועדת הכלכלה - לאה, איתי, דקלה, עידית.

יצחק וקנין: תודה רבה, הישיבה נעולה.